Terviseamet

Paldiski mnt 81

10614 Tallinn

Saadetud e-kirjaga:

[info@terviseamet.ee](mailto:info@terviseamet.ee)

[liina.saar@terviseamet.ee](mailto:liina.saar@terviseamet.ee)

Cc: Eesti Nukleaarmeditsiini Selts [info@enms.ee](mailto:info@enms.ee)

04.02.2026

Lugupeetud Terviseameti esindaja,

Eesti Nukleaarmeditsiini Selts pöördub Teie poole seoses eriala lisapädevuse küsimusega.

2022. aastal kanti [Eriarstiabi erialade ja erialade lisapädevuste loetellu](https://www.riigiteataja.ee/akt/128062018020?leiaKehtiv) uus lisapädevus radioloogia erialal – nukleaarmeditsiin (§ 31 punkt 20; jõust. 01.07.2022, rakendatakse tagasiulatuvalt 31. maist 2022. a).

Radioloogia eriala nukleaarmeditsiini lisapädevusega esimene resident dr Steve Astok on sooritanud Tartu Ülikoolis lõpueksami, saanud diplomi ja kantud vastavalt lisapädevusele Terviseameti registrisse. Lähiajal on veel mitu radioloogia residenti lõpetamas nukleaarmeditsiini lisapädevusega eriala.

Vastavalt [Tervishoiuteenuste korraldamise seaduse](https://www.riigiteataja.ee/akt/130122025026?leiaKehtiv) §3 lõige 2-le võib tervishoiutöötaja osutada tervishoiuteenuseid selle omandatud kutse või eriala piirides, mille alusel ta on registreeritud tervishoiukorralduse infosüsteemis [RT I, 20.06.2022, 63 - jõust. 27.06.2022].

Lisaks 01. novembril 2024.a. kehtima hakanud [Tervishoiuteenuse osutaja kohustusliku vastutuskindlustuse seadus](https://www.riigiteataja.ee/akt/TOKVS)e kohaselt on patsiendiohutuse ja tervishoiuteenuse kvaliteedist lähtuvalt ülioluline, et tervishoiutöötaja eriala on Terviseameti registris nimetatud korrektselt ja vastab tervishoiutöötaja pädevusele.

Siinkohal on aga tekkinud olukord, kus kõik siiani nukleaarmeditsiini  erialast tööd praktiseerivad arstid on Terviseameti registrisse kantud vaid põhierialal. Tegemist on nukleaarmeditsiini üksustes töötavate arstidega, kes on aastate või isegi aasta-kümnete jooksul omandanud lisapädevuse nukleaarmeditsiini erialal läbi igapäevase töökogemuse ja rahvusvaheliste koolituste ning kelle igapäevatöö on olnud nukleaarmeditsiiniliste diagnostiliste uuringute läbiviimine ja raviprotseduuride teostamine, uute metoodikate juurutamine Eestis, tegevusjuhendite väljatöötamine, õppematerjalide koostamine jne.

Kõik praktiseerivad erialaspetsialistid on Eesti Nukleaarmeditsiini Seltsi liikmed ning Euroopa ja teiste rahvusvaheliste nukleaarmeditsiini erialaseltside liikmed; osalevad Tartu Ülikoolis nukleaarmeditsiini õppetöö korraldamisel ja läbiviimisel, juhendavad oma eriala residente, osalevad regulaarselt nukleaarmeditsiinilistel rahvusvahelistel koolitusel nii kuulajatena kui lektoritena ja seisavad oma eriala populariseerimise eest ühiskonnas. Ühtlasi on kõik hetkel praktiseerivad nukleaarmeditsiini eriala arstid ka praeguste nukleaarmeditsiini lisapädevusega eriala residentide juhendajad ja eksamineerijad.

Eesti Nukleaarmeditsiini Selts teeb ettepaneku täiendada praktiseerivate nukleaarmeditsiini arstide eriala nimetust Terviseameti tervishoiutöötajate registris nukleaarmeditsiini lisapädevusega neil arstidel, kes:

* praktiseerivad hetkel nukleaarmeditsiini arstidena vähemalt ühes kolmest Eesti nukleaarmeditsiini üksusest (SA Tartu Ülikooli Kliinikum, SA Põhja-Eesti Regionaalhaigla, Aktsiaselts Ida-Tallinna Keskhaigla);
* on asunud nukleaarmeditsiini üksusesse tööle enne  § 31 punkt 20 lisapädevuste loetelu tagasiulatuvat jõustumist 31. maist 2022.a. või  kelle tööstaaž nukleaarmeditsiini alal on vähemalt 3 aastat, mis võrdsustub Tartu Ülikooli õppeprogrammis ettenähtud nukleaarmeditsiini lisapädevuse 2-aastase õppekavaga;
* on Eesti Nukleaarmeditsiini Seltsi liikmed.

Peame oluliseks märkida, et tegemist on ühekordse radioloogia eriala nukleaarmeditsiini lisapädevuse ühtlustamise protsessiga hetkel praktiseerivate kolleegide seas, mille lõpptähtaeg on 31.12.2026.

Nukleaarmeditsiini lisapädevuse omistamist juba nukleaarmeditsiini üksustes praktiseerivatele ja eelpool loetletud tingimustele vastavatele arstidele toetab ka Tartu Ülikooli Kliinilise meditsiini instituudi Radioloogiakliiniku juhataja Dr. med. professor Pilvi Ilves.

Lugupidamisega,  
  
Anne Poksi

Eesti Nukleaarmeditsiini Seltsi president

*/allkirjastatud digitaalselt/*